Komisijos sprendimas
2001 m. rugsėjo 27 d.
dėl tam tikrų apsaugos priemonių, atžvilgiu tam tikrų maistui skirtų iš Indonezijos kilusių žuvininkystės ir akvakultūros produktų
(pranešta dokumentu Nr. C(2001) 2935)
(2001/705/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią į Bendriją iš trečiųjų šalių patenkančių produktų veterinarinio patikrinimo organizavimo principus [1], ypač į jos 22 straipsnio 1 dalį,
kadangi:
(1) Pagal Direktyvos 97/78/EB 22 straipsnį dėl tam tikrų produktų importo iš trečiųjų šalių turi būti imtasi būtinų priemonių, jeigu dėl kokios nors priežasties gali kilti rimtas pavojus gyvulių arba žmonių sveikatai arba plinta jo keliama grėsmė.
(2) Iš Indonezijos importuojamose maistui skirtose krevetėse buvo aptikta chloramfenikolio.
(3) Maiste esantis chloramfenikolis kelia pavojų žmonių sveikatai, iš kilusių arba įvežamų iš Indonezijos krevečių siuntų turi būti imami mėginiai, siekiant, kad būtų įrodytas tų siuntų nekenksmingumas.
(4) 1992 m. birželio 29 d. Tarybos direktyva 92/59/EEB dėl bendro produktų saugumo [2] įsteigė maisto produktų keliamo pavojaus greito perdavimo sistemą, ir ja galima pasinaudoti diegiant tarpusavio informavimo reikalavimus, apibrėžtus Direktyvos 97/78/EB 22 straipsnio 2 dalyje.
(5) Šis sprendimas bus iš naujo svarstomas atsižvelgiant į Indonezijos kompetentingų institucijų siūlomas garantijas bei valstybių narių atlikto patikrinimo rezultatus.
(6) Šiame sprendime nustatytoms priemonėms pritaria Nuolatinis veterinarijos komitetas,
PRIĖMĖ ŠĮ SPRENDIMĄ:
1 straipsnis
Šis sprendimas taikomas iš Indonezijos atvežtoms arba iš tos šalies kilusioms maistui skirtoms krevetėms.
2 straipsnis
1. Siekdamos užtikrinti, kad atitinkami produktai nekeltų pavojaus žmonių sveikatai, valstybės narės, taikydamos atitinkamus mėginių ėmimo planus ir atitinkamus nustatymo metodus, atlieka visų kilusių arba įvežamų iš Indonezijos krevečių siuntų cheminį patikrinimą. Tas patikrinimas visų pirma turi būti atliekamas tam, kad būtų nustatyta, ar tuose produktuose nėra chloramfenikolio.
2. Valstybės narės, taikydamos Direktyva 92/59/EEB įsteigtą maisto produktų keliamo pavojaus greito perdavimo sistemą, nedelsdamos praneša Komisijai apie šio straipsnio pirmoje dalyje nurodyto patikrinimo rezultatus.
3 straipsnis
Valstybės narės neleidžia importuoti į savo teritoriją arba siųsti siuntų į kitą valstybę narę 1 straipsnyje nurodytų produktų, jeigu 2 straipsnyje nurodytų patikrinimų rezultatai neatitinka nustatytų reikalavimų.
4 straipsnis
Visas šio sprendimo taikymo išlaidas apmoka produktų siuntėjas, jų gavėjas arba siuntėjo ar gavėjo atstovas.
5 straipsnis
Valstybės narės privalo modifikuoti priemones, kurias jos taiko verslui, kad tos priemonės atitiktų šį sprendimą. Valstybės narės nedelsdamos apie tai praneša Komisijai.
6 straipsnis
Šis sprendimas turi būti iš naujo svarstomas atsižvelgiant į Indonezijos kompetentingų institucijų siūlomas garantijas bei 2 straipsnyje nurodytų patikrinimų rezultatus.
7 straipsnis
Šis sprendimas skirtas valstybėms narėms.
Priimta Briuselyje, 2001 m. rugsėjo 27 d.